**Zápisnica**

**zo zasadnutia Obecného zastupiteľstva**

**konaného dňa 08. augusta 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Upresnenie programu pre delegáciu z Poľskej republiky a Ukrajiny

3./ Výstup na Slemä - program

4./ Rôzne

5./ Diskusia

6./ Návrh UZNESENÍ OZ zo dňa 08.08.2012

7./ Záver

Poslanci OZ navrhnutý a doplnený program jednohlasne schválili.

1./ P. starostka určila:

\* overovateľov zápisnice: Ing. Milan Vlček, p. Vlastimil Podsedník

\* zapisovateľku: p. Janu Kočtúchovú

Poslanci OZ na základe návrhu p. starostky zvolili návrhovú komisiu v zložení:

Ing. Dušan Haluška, p. Ladislav Hutka, p. Jozef Bartoš

2./ Pri príležitosti kultúrneho podujatia Výstup na Slemä nás v dňoch 16. – 20. augusta navštívi delegácia z Poľskej republiky a Ukrajiny. Ubytovanie bude zabezpečené v penzióne Larion v Kráľovej Lehote. Vo štvrtok po príchode delegácie je pripravená spoločná večera u p. Hutku v Krčme pod bocianom, na ktorú p. starostka pozvala a poprosila o účasť všetkých poslancov OZ. Máme pripravený program pre delegáciu, v piatok výlet na Oravu (Oravský Podzámok, Zuberec, kúpalisko Oravice) a v nedeľu doobeda sa koná v Pribyline Včelárska nedeľa, kde sa môžeme ísť pozrieť a odtiaľ výlet na Štrbské pleso, spojený s ľahkou turistikou na Popradské pleso. Doprava bude zabezpečená minibusom od p. Kohúta.

Na výletoch budú delegáciu spolu s p. starostkou sprevádzať aj poslanci – predbežne sa nahlásili na piatok Dr. Šúleková a p. Podsedník a na nedeľu Dr. Šúleková, Ing. Haluška, prípadne p. Podsedník..

3./ Ohľadom podujatia Výstup na Slemä, p. starostka oboznámila poslancov OZ s niektorými zmenami, ktoré nastali v programe, nakoľko niektorí pôvodne plánovaní účinkujúci /hudobné skupiny/ sa tohto podujatia nebudú môcť zúčastniť. Rovnako pre deti bude zabezpečená trampolína a rôzne súťaže.

Poriadkovú službu počas akcie bude zabezpečovať komisia pre ochranu verejného poriadku. Ešte nie je doriešené zabezpečenie zdravotnej služby a moderovanie celej akcie.

Poslanci OZ program podujatia schválili jednomyseľne.

/Občania si môžu kompletný program pozrieť na pozvánke vo vývesnej tabuli našej obce/.

4./ V bode „rôzne“ p. starostka informovala:

- Dňa 04. augusta 2012 bola v zmysle Uznesenia 42/2012 uzavretá nájomná zmluva s PZ Brtkovica o prenájme obecnej chaty Fišiarka. Preberania chaty sa zúčastnil predseda PZ Brtkovica, p. Haluška, s ktorým bol spísaný preberací protokol.

- Výberové konanie na funkciu riaditeľa bolo neúspešné, nakoľko o zaradenie do výberového konania požiadala len jedna uchádzačka, ktorá nespĺňala kvalifikačné predpoklady, nemala ukončené funkčné vzdelávanie. Ďalšie výberové konanie zatiaľ vyhlasovať nebudeme, nakoľko zákon umožňuje 2x na obdobie 6 mesiacov poveriť vedením MŠ učiteľku na zastupovanie.

- Na OcÚ bola dňa 06. augusta doručená žiadosť Ing. Sklenára o úpravu kanalizačnej vpuste a vybudovanie odtokových žľabov, z dôvodu neustálych problémov s dažďovou vodou a v zime topiacim sa snehom, ktoré mu môžu spôsobiť zaplavenie rodinného domu. Podobný problém má aj p. Gustáv Čonka pre domom č. 413.

p. Podsedník – vieme si tieto práce zabezpečiť svojpomocne?

p. starostka – budeme si to musieť zrealizovať sami s pomocou občanov, ktorí sú zamestnaní na menšie obecné služby.

Čo sa týka domu č. 413, p. Čonka navrhuje, že si výkopové práce urobí sám, rovnako si vyčistí existujúci trativod, s tým, že by tieto úpravy vykonal na dohodu o vykonaní práce. Zo mzdy, ktorá mu bude vyplatená, p. Čonka uhradí nedoplatky, ktoré obec voči nemu eviduje.

Poslanci OZ schválili jednomyseľne vybudovanie žľabu a zvodu dažďovej vody pred domom č. 204 p. Ing. Sklenára.

Rovnako poslanci schválili jednohlasne vybudovanie trativodu pred domom č. 413, pričom súhlasili s návrhom p. Čonku.

- Uznesením č. 35/2012 boli schválené podmienky a cena za odpredaj rodinného domu vo Veľkom Lome za sumu vo výške 7.000,- €. Túto skutočnosť sme oznámili jedinému záujemcovi o predmetný dom, p. Schneiderovi, ktorý však odpísal, že po zvážení všetkých okolností a celkového stavu nehnuteľnosti, je ochotný túto nehnuteľnosť odkúpiť za sumu 3.700,- € s tým, že by znášal všetky náklady spojené s prevodom nehnuteľnosti.

p. Podsedník – 3700,- € je veľmi málo, navrhujem sumu upraviť na 5.000,- €

Ing. Haluška – s nehnuteľnosťou máme len náklady, ale keby sa nám vrátili aspoňvstupné náklady, ktoré boli 5000,- €

Poslanci upravili pôvodnú cenu domu, ktorá bola schválená Uznesením OZ č. 35/2012 zo dňa 23.5.2012 vo výške 7000,- € a schválili jej zníženie na sumu 5.000,-€.

- Stále sa nám nepodarilo zohnať firmu na výmenu rozvodov tepla pre bytový dom č. 463. Dnes sme dostali ešte jeden kontakt od p. Vyskoka, skúsime požiadať o vypracovanie cenovej ponuky.

- Dňa 31. júla sme podali na Žilinský samosprávny kraj žiadosť o poskytnutie finančných prostriedkov z Európskeho fondu regionálneho rozvoja, vrámci projektu pod názvom Rozširovanie cezhraničných vzťahov na báze kultúry, tradícií a spoločenského života. Celkové náklady projektu sú vo výške 11.282 €, pričom spolufinancovanie obce by bolo vo výške 564,10 €. Dúfame, že budeme úspešní a získame nejaké finančné prostriedky.

- Ďalšie dve žiadosti o finančné prostriedky, ktoré sme podávali na Úrad vlády a na Ministerstvo financií, neboli do dnešného dňa stále posúdené, nevieme, kedy nám ich schvália.

5./ V „diskusii“ vystúpili:

p. Hutka – prepusty popod miestne komunikácie, s ktorými boli v zime problémy, sú doriešené?

p. starostka – na jar sme všetko počistili

p. Rúfusová – keď nefunguje káblovka a občania nahlásia poruchu, treba aby pracovníčky ocú túto vec riešili a nezabúdali na to.

p. starostka – pracovníčky zabudli nahlásiť poruchu, už som to s nimi riešila. Čo sa týka servisov káblovky, nevieme, ako to bude ďalej, lebo p. Poliačik mal úraz a bude dlhodobo PN, takže prosíme občanov o trpezlivosť pri prípadných poruchách a ich riešení, nakoľko jeho spolupracovníci nepoznajú rozvody v dedine tak, ako p. Poliačik a opravy dlhšie trvajú

p. Bartoš – čo bude s p. Milanom Čonkom, robí v tejto veci obec niečo?

p. starostka – p. Čonka dlhodobo vedel, že nebude mať kde bývať a neriešil to. Čo sa týka karavanu, v ktorom teraz bývajú, upozorňovala som ho, že si ho môže umiestniť len na prenajatom pozemku. My sme o tejto skutočnosti upovedomili urbár a ten požiadal o súčinnosť Obvodný úrad, oddelenie životného prostredia v Liptovskom Mikuláši, odkiaľ následne prišli na kontrolu. P. Čonka bol upozornený, že tam nemôžu zostať a keď na to upozorníme Úrad práce, odbor sociálnych vecí a rodiny, zoberú im deti z dôvodu, že o ne nie je postarané. Naviac terénne sociálne pracovníčky našej obce ich rodine neustále hľadajú zariadenia, do ktorých by mohli ísť, ale manželka p. Čonku všetky možnosti bývania striktne odmietla.

6./ Predseda návrhovej komisie, Ing. Dušan Haluška, prečítal Návrh uznesení č. 54- 57/2012, ktoré poslanci jednomyseľne schválili.

Za uznesenie hlasovali: p. Lýdia Rúfusová, Ing. Dušan Haluška, p. Vlastimil Podsedník, Ing. Milan Vlček, p. Ladislav Hutka, p. Jozef Bartoš, PaedDr. Janka Šúleková

Proti uzneseniu hlasovali: 0

Zdržali sa hlasovania: 0

Neprítomný/í: p. Ľuboš Čajnák, Mgr. Alica Fajmonová

Zasadnutie ukončila a poďakovala prítomným za účasť p. starostka.